Algeciras
Store norske leksikon,Geografi,Verdens geografi,Europa,Spanias geografi
Algeciras er en havneby (og kommune) i sørlige Spania, i provinsen Cádiz i den autonome regionen Andalucía. Byen ligger ved Algecirasbukta, 8 kilometer fra Gibraltar. Innbyggertallet er 121 400 (2018).
Byens økonomi er i stor grad bygget opp rundt eksport og handel (blant annet kork, frukt og fisk). Det går daglig fergetrafikk til Ceuta, Tanger og andre marokkanske havnebyer. Havnen i Algeciras er den viktigste i Spania, målt i tonn/containertrafikk. De milde vintrene og en vakker beliggenhet har gjort byen til et populært turiststed. Byens innbyggere er samtidig vitner til en økende ulovlig innvandring fra Afrika.Algeciras ble erobret av maurerne i 711 evt. I en periode var byen kastiljansk (fra 1344), før den ble gjenerobret og ødelagt av maurerne i 1368. I 1704 ble byen gjenoppbygd av spanske flyktninger fra Gibraltar. Algeciras-konferansen ble arrangert i denne byen i 1906.Gitaristen og komponisten Paco de Lucía ble født i Algeciras. Les mer i Store norske leksikon Spanias geografi